Кристоф Мекел
Рандеву

Превод от немски: Венцеслав Константинов, —

chitanka.info

Ела днес или пък утре,

или не идвай никога:

ще се познаем сред неизразимото

по маските, клепачите и дрипите,

по патериците и по брадите.

Макар че рибите и саламандрите

не си разменят погледи със слоновете,

едва ли можем с теб да се разминем,

тъй като държим главите си

на една височина.

Върви, свирни на своите лъвове,

аз пък ще свирна на остроносата си мишка!

Очи в очи, хамелеони в мрака,

неразличими за животните,

но жертва на една и съща тайна,

очи в очи, в мълчание неутолимо.

1958

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.